Benoît Fould

Bénédict aŭ Benoît FOULD estis franca bankisto, politikisto kaj artokolektisto naskiĝinta la 21-an de novembro 1792 en Parizo kaj mortinta la 30-an de julio 1858 en Saint-Germain-en-Laye.

 Biografio 
Filo de Beer Léon Fould, li fruaĝe taskis pri la administrado de la patra firmao (banko Fould-Oppenheim). Danke al sia konataro en la financa mondo, li obtenis en 1827 postenon en tribunalo kaj en ĉambro de komerco. La 14-an de februaro 1833, li estis proklamita deputito de la departemento Aisne : okazis tamen eraro en la oficiala censo de voĉdonoj, tiel ke Jean-Baptiste Harlé fine fariĝis deputito por la koncerna seĝo. Fould spertis pli bonan fortunon okaze de la baloto de la 14-a de majo 1834, kaj fariĝis deputito de Saint-Quentin.

Li voĉdonis plejofte konforme al la parlamenta majoritato, kun kiu li tamen kelkfoje malopiniis, precipe pri doganaj kaj industriaj aferoj. En 1835, li proponis amendon al la artikolo 573 de la leĝoprojekto pri bankrotoj, kaj parolis pri la ŝtata buĝeto. La sekvan jaron, li estis raportisto de la leĝoprojekto rilate al pluaj kreditoj de 1835. En 1837, li batalis kontraŭ la leĝoprojekto pri ŝparkasoj, kaj aktive partoprenis la parlamentajn debatojn pri sukeraj taksoj, fervojaj projektoj kaj ŝtataj elspezoj. Reelektita deputito la 4-an de novembro 1837 kontraŭ François Arago, li interalie esprimis sian opinion rilate al la leĝo pri bankrotoj, al la repago de ŝtatŝuldoj kaj al la buĝeto de la ministerio pri eksteraj aferoj. Li denove estis reelektita por plua mandato la 2-an de marto 1839.

Li estis membro de la centra izraelida konsistorio de Francio.

Li mortis la 30-an de julio 1858 kaj estis entombigita en la tombejo Père-Lachaise.
maldekstra|eta|Portreto de la edzino de Benoît Fould, denaske Helena Oppenheim (1799-1880).
Edziĝinta al Helena Oppenheim, filino de Salomon Oppenheim, li adoptis siajn nevinojn de la familio Ratisbonne, Flore (estonta s-ino Singer), Zélie (estonta s-ino de Sourdeval) kaj Elisa (estonta s-ino Worms de Romilly).

Granda artokolektisto, li cetere estis la proprietulo de la kastelo de la Valo en Saint-Germain-en-Laye.

 Literaturo 
 « Benoît Fould », en Adolphe Robert kaj Gaston Cougny, Dictionnaire des parlementaires français, eld. Edgar Bourloton, 1889-1891
 Jules Janin, Notice biographique sur M. Benoît Fould, 1858

 Eksteraj ligiloj 

 Datumbazo Sycomore de la Nacia Asembleo de Francio - Arkivo

Kategorio:Mortintoj en Saint-Germain-en-Laye
Kategorio:Francaj artkolektistoj
Kategorio:Deputitoj de la julia monarkio
Kategorio:Deputitoj de Aisne
Kategorio:Francaj bankistoj
Kategorio:Kavaliroj de la Honora Legio
Kategorio:Naskiĝintoj en Parizo
Kategorio:Ligoj al bibliotekoj